রাজকোটে গিয়ে গৌতম গম্ভীরদের জয় দেখেছেন তিনি। ম্যাচের পর ক্রিকেটারদের সঙ্গে ডিনারও করেছেন।
কলকাতা নাইট রাইডার্সের মালিক শাহরুখ খান ক্রিকেটারদের বার্তা দিয়ে রেখেছেন, ম্যাচ জিতলেই তিনি হাজির হয়ে যাবেন পার্টি করতে। আজ, রবিবার ওয়াংখেড়ে স্টেডিয়ামে মুম্বই ইন্ডিয়ান্সের মুখোমুখি হবে কেকেআর। যে ম্যাচকে বরাবর মর্যাদার দ্বৈরথ মনে করে এসেছেন বাজিগর। ওয়াংখেড়েতে জিতলেই পার্টি আয়োজনের প্রতিশ্রুতি দিয়েছেন শাহরুখ।  পঞ্জাবে নিজের নতুন সিনেমার শুটিংয়ের কাজ ফেলে রেখেও উড়ে আসতে পারেন তিনি। শনিবার বিকেলে রাজকোট থেকে মুম্বইয়ে পৌঁছন ক্রিকেটারেরা। সন্ধ্যায় পুল সেশন ছিল গম্ভীরদের। কেকেআরের টুইটারে দেওয়া সাক্ষাৎকারে শাহরুখ বলেছেন, ‘‘দল ভাল করলে আমি খুব খুশি হই। ভাল না করলেও খুশি হই। কারণ দলকে খুশি রাখাটা আমার দায়িত্ব। আমাদের শুরুটা খুব ভাল হয়েছে।’’